Komunikazzjoni tal-Kummissjoni lill-Kunsill u lill-Parlament Ewropew - Reviżjoni tal-Politika Ambjentali ta’ l-2005 {SEK(2006) 218} /* KUMM/2006/0070 finali */





[pic] | KUMMISSJONI TAL-KOMUNITAJIET EWROPEJ | Brussel 16.2.2006 KUMM(2006) 70 finali KOMUNIKAZZJONI TAL-KUMMISSJONI LILL-KUNSILL U LILL-PARLAMENT EWROPEW Reviżjoni tal-Politika Ambjentali ta’ l-2005{SEK(2006) 218} DAĦLA Is-sena 2005 kienet waħda ta’ sfidi għall-politika ambjentali. Jekk inqisu s-sena b’mod ġenerali, tliet ġabriet ewlenin ta' avvenimenti ddefinixxewha: ( Ittieħdu passi importanti fil-ġlieda kontra l-bdil fil-klima. Il-Protokoll ta’ Kyoto daħal fis-seħħ u fl-UE bdiet l-ikbar skema fid-dinja għall-iskambju ta’ l-emissjonijiet tad-CO2. Il-Konferenza ta’ Montreal dwar il-Bdil fil-Klima wittiet it-triq għal azzjonijiet globali wara l-2012, fosthom mezzi biex jiġu impenjati pajjiżi li bħalissa mhumiex marbutin bi Kyoto. ( Il-pedamenti tal-ġenerazzjoni li jmiss tal-politika ambjentali tpoġġew bl-adozzjoni, min-naħa tal-Kummissjoni, sa Jannar 2006 ta' 5 strateġiji tematiċi. Għall-għoxrin sena li ġejjin, dawn se jkunu l-bażi ta’ azzjonijiet dwar: It-Tniġġis ta’ l-arja, l-Ambjent marittimu, l-Ambjent Urban, l-Użu tar-riżorsi, u l-Iskart. Il-ħidma fuq 2 oħra – il-Ħarsien tal-ħamrija u l-Pestiċidi – miexja sewwa, u huma mistennija li jiġu adottati kmieni fl-2006. Barra minn hekk, sar progress importanti fil-Kunsill u l-Parlament dwar il-qafas regolatorju għar-Reġistrazzjoni, l-Evalwazzjoni u l-Awtorizzazzjoni tas-Sustanzi Kimiċi (REACH), li jinsab fit-triq ta’ l-adozzjoni fl-2006. ( Ir-reviżjoni[1] ta’ l-Istrateġija ta’ l-Iżvilupp Sostenibbli ta’ l-UE pprovdiet qafas ġdid fejn jiġu indirizzati x-xejriet ekonomiċi, soċjali u ambjentali fit-tul u s-sinerġiji tagħhom. It-tiġdid ta’ l-istrateġija ta’ Liżbona għat-Tkabbir u l-Impjiegi u l-produzzjoni ta’ programmi nazzjonali ta’ riforma mill-Istati Membri enfasizzaw ir-rwol ta’ l-ambjent fit-tkabbir, il-kompetittività u l-impjiegi[2]. Dan kollu seħħ fuq sfond ta’ pressjonijiet fuq ir-riżorsi naturali mad-dinja kollha, prezzijiet ogħla taż-żejt, u diżastri fl-Ewropa marbuta mal-klima, li taw xhieda tad-dipendenza ta’ l-ekonomiji u s-soċjetajiet tagħna fuq l-ambjent. Din ir-Reviżjoni tiddeskrivi l-iktar kwistjonijiet importanti għall-politika ambjentali ta’ l-UE matul l-2005. Fl-ewwel kapitolu, teżamina s-sehem tal-politika ambjentali fl-Istrateġija ta' Liżbona għat-Tkabbir u l-Impjiegi. Imbagħad, tiġbor fil-qosor l-iżviluppi ewlenin ta' politika matul is-sena fl-erba’ oqsma ta’ prijorità tas-Sitt Programm ta’ Azzjoni Ambjentali, tippreżenta evidenza ġdida li għada kemm ħarġet, u tiddeskrivi fil-qosor aspetti ta' l-azzjonijiet tas-sena 2006[3]. 1. IL-POLITIKA AMBJENTALI U L-ISTRATEĠIJA GĦAT-TKABBIR U L-IMPJIEGI: L-EKO-INNOVAZZJONI U REGOLAZZJONI AĦJAR Il-punti ewlenin Il-Politika Ambjentali hija parti mill-partnerjat ta’ Liżbona għat-Tkabbir u l-Impjiegi “ The European Environment, State and Outlook 2005 ” ( L-Ambjent Ewropew, il-Qagħda u l-Prospetti 2005) imħejji mill-Aġenzija Ambjentali Ewropea (AAE)[4] jikxef li l-politika ambjentali ta’ l-UE qed ikollha xi impatti pożittivi, mill-ħarsien tan-natura għall-kwalità ta’ l-arja. Juri wkoll li l-isfidi ambjentali li bħalissa qed taffaċċja l-UE għandhom l-għeruq tagħhom f’tendenzi insostenibbli ta’ konsum u produzzjoni, li għadhom l-ostaklu ewlieni għal titjib ulterjuri. Ir-rapport jiġbed l-attenzjoni lejn il-fatt li l-prevenzjoni tat-tniġġis hija irħas mit-tindif u jikkonferma li l-ħarsien effiċjenti ta' l-ambjent u t-tkabbir eknomiku jimxu id f'id. Meta f’Marzu l-Kunsill Ewropew approva proposta tal-Kummissjoni dwar strateġija mġedda għat-tkabbir u l-impjiegi, il-Kapijiet ta’ l-Istati u l-Gvernijiet indikaw biċ-ċar li wieħed għandu jħares lejha fil-kuntest usa’ tar-rekwiżit ta’ l-iżvilupp sostenibbli u għandha tutilizza s-sinerġiji bejn id-dimensjonijiet ekonomiċi, ambjentali u soċjali. Dan ġie rifless mill-adozzjoni ta’ 24 linja ta’ gwida integrata, li joffru gwida lill-Kummissjoni u l-Istati Membri biex il-programmi tagħhom ta’ riforma jkunu iżjed iffukati, u jimmiraw lejn il-promozzjoni ta' l-eko-innovazzjoni[5] u lejn regolazzjoni ambjentali aħjar. Il-Promozzjoni ta’ l-Eko-innovazzjoni L-eko-innovazzjoni u t-teknoloġiji ambjentali jistgħu jagħtu spinta lit-tkabbir ekonomiku u jikkontribwixxu lejn għanijiet fil-qasam ta’ l-impjiegi[6]. L-eko-industriji ta’ l-UE jirrappreżentaw madwar 1/3 tas-suq globali u jimpjegaw ‘il fuq minn 2 miljun persuna, b’bilanċ favorevoli kummerċjali ta’ ‘l fuq minn €600 miljun għall-UE. Dan is-settur kiber b’5% fis-sena min-nofs id-disgħinijiet ’l hawn. Fil-programmi nazzjonali ta’ riforma tagħhom, l-Istati Membri għarfu dawn l-opportunitajiet. Huma ffukaw fuq ir-riċerka u l-iżvilupp, il-promozzjoni ta' l-effiċjenza ta' l-enerġija, u l-użu ta' xiri pubbliku favorevoli għall-ambjent u strumenti ekonomiċi bħat-tassazzjoni. Fil-livell Komunitarju, l-azzjonijiet li ġejjin ittieħdu għall-promozzjoni ta’ l-eko-innovazzjoni. - L-implimentazzjoni tal-Pjan ta' Azzjoni għat-Teknoloġija Ambjentali (ETAP) tal-Komunità tħaffet bit-tħejjija ta’ ETAP Roadmaps min-naħa ta’ l-Istati Membri. - Programm ta’ Qafas għall-Kompetittività u l-Innovazzjoni (2007-2013)[7] assenja għoxrin fil-mija mill-baġit propost tiegħu għall-appoġġ ta' l-eko-innovazzjoni. Is-Seba’ Programm ta’ Qafas propost għar-riċerka u l-iżvilupp teknoloġiku jenfasizza l-eko-innovazzjoni, l-istess bħalma jagħmlu l-linji ta' gwida ta’ politika ġodda għall-koeżjoni 2007-2013. Ir-rwol u l-użu ta’ Regolazzjoni Aħjar fil-politika Fl-2005, il-Kummissjoni poġġiet il-kunċett ta’ ‘Regolazzjoni Aħjar’ fuq quddiem ta' l-aġenda tagħha bħala mezz kif jintlaħqu għanijiet ta’ politika b’mod effettiv f’termini ta’ nfiq. Il-politika ambjentali ta’ l-UE kienet fuq nett ta’ l-aġenda għar-regolazzjoni aħjar, fit-tfassil ta’ politika ġdida u fit-titjib ta’ l-effettività tal-politika eżistenti. It-Titjib fl-Iżvilupp ta’ Politika Ġdida Il-politika ambjentali kienet minn ta’ l-ewwel li daħħlet kunċetti li issa saru prassi standard fir-Regolazzjoni Aħjar, partikolarment l-evalwazzjoni ta' l-impatt, il-konsultazzjoni estensiva tal-partijiet interessati u approċċ integrat lejn kwistjonijiet ta' politika. Fl-2005 kompliet bil-pubblikazzjoni ta' l- 4 Strateġiji Tematiċi , li jiddefinixxu għanijiet ta' politika għat-terminu l-qasir u l-medju fuq il-bażi ta' analiżi profonda. Per eżempju, l- Istrateġija Tematika dwar it-Tniġġis ta ’ l-Arja ġiet żviluppata matul 5 snin ta' analiżi. Din kompliet fuq l-evalwazzjoni ta’ l-impatt minn esperti ewlenin, 100 laqgħa tal-partijiet interessati u konsultazzjoni pubblika li kellha 11 000 rispons. Ġie żviluppat qafas ta’ mmudellar avvanzat li ġie evalwat mill-esperti fil-qasam biex jeżamina l-impatti ekonomiċi, soċjali u ambjentali ta’ oqsma potenzjali differenti ta’ politika. Eżaminat ir-rabtiet bejn it-tniġġis ta’ l-arja u oqsma oħrajn: is-saħħa tal-bniedem, l-aċidifikazzjoni tal-ħamrija, l-ewtrofikazzjoni ta’ l-ilma u azzjoni ulterjuri biex jitnaqqsu l-emissjonijiet tal-karbonju. Kemm l-istrateġiji tematiċi kif ukoll l-aspetti l-oħra tal-politika ambjentali użaw analiżi dettaljata ta ’ l-impatt sabiex jiġi magħżul l-aħjar strument ta’ politika, fejn ukoll tqiesu l-alternattivi flok ir-regolazzjoni diretta bbażati fuq is-suq . Il-piż amministrattiv u l-impatti fuq il-kompetittività ġew analizzati, sabiex b’hekk setgħu jiġu identifikati s-sinerġiji. Per eżempju, l-istudji għall-istrateġija tematika dwar l-Iskart indikaw li l-minimizzazzjoni ta’ l-iskart ibbażat fuq l-aħjar prassi tista’ tiffranka €2.9-4.2 biljuni fis-sena lill-manifatturi[8]. It-titjib fil-politika u fl-implimentazzjoni effettiva t-tnejn iserħu fuq ġbir tajjeb tad-dejta . Sabiex jiżdied l-aċċess għad-dejta, il-kwalità u l-operabilità tagħha u sabiex jitnaqqsu l-ispejjeż amministrattivi u d-duplikazzjoni tad-dejta, il-Kummissjoni u l-AAE qed jippromwovu sistema konġunta ta’ tagħrif. Is-Simplifikazzjoni Il-ħsieb wara l-i streamlining (jew is-simplifikazzjoni) tal-leġiżlazzjoni eżistenti huwa li jintlaħqu l-għanijiet eżistenti bi spiża inqas. Il-Kummissjoni għandha programm għaddej li parti minnu uża l-istrateġiji tematiċi: l-istrateġija dwar it-Tniġġis ta’ l-Arja se tikkonsolida ħames liġijiet dwar il-kwalità ta’ l-arja f’liġi waħda iqsar u jiġu allinjati d-definizzjonijiet u jiġu riveduti r-rekwiżiti ta' rappurtar. L-istrateġija tematika dwar l-Iskart tipproponi r-reviżjoni tad-Direttiva ta’ Qafas dwar l-Iskart, ir-revoka tad-Direttiva dwar iż-Żejt Użat u simplifikazzjonijiet oħrajn. L-Effettività u l-Implimentazzjoni Mtejba Fl-2005, il-Kummissjoni żiedet l-isforzi tagħha biex tgħin lill-Istati Membri jimplimentaw il-liġi ambjentali Komunitarja b’mod iktar faċli u effettiv permezz ta’ l-iskambju ta’ l-aħjar prassi. Permezz tar-razzjonalizzazzjoni tal-mod kif tittratta l-ksur, il-Kummissjoni nidiet “każijiet orizzontali (it-tagħqid f’daqqa ta’ bosta każi ta’ ksur) kontra ċerti pajjiżi sabiex jindirizzaw nuqqasijiet strutturali fl-implimentazzjoni. Implimentazzjoni mtejba se tippermetti wkoll riżultati ambjentali ikbar bi spiżi inqas. Il-prospetti għall-2006 - Il-Kummissjoni se tagħti dejjem iktar importanza lit- titjib ta ’ l-implimentazzjoni u l-infurzar permezz ta' kooperazzjoni mill-qrib ma’ l-Istati Membri. Il-Kummissjoni bi ħsiebha tissottometti Programm ta ’ Għajnuna għall-Konformità għall-SMEs sabiex tgħinhom jegħlbu kwalunkwe diffikultà fl-implimentazzjoni. - Il-Kummissjoni qed tippjana li tressaq dokument li fih jingħataw importanza l-opportunitajiet u l-metodi biex jiġi żviluppat l-użu ta’ l-istrumenti ekonomiċi fil-politika ambjentali ta’ l-UE. - Il-Kummissjoni għandha l-għan li tissimplifika iktar oqsma ta’ leġiżlazzjoni f’dawn it-tliet snin li ġejjin[9]. Is-simplifikazzjoni hija wkoll parti ewlenija mir-reviżjonijiet usa’ tal-politika, per eżempju, ir-reviżjoni tal-politika dwar l-emissjonijiet industrijali li bdiet fl-2005 2. KISBIET, XEJRIET U PROSPETTI FL-OQSMA TA' PRIJORITà TAS-6 PROGRAMM TA’ AZZJONI AMBJENTALI 2.1. Il-bdil fil-klima Il-punti ewlenin L-2005 kienet sena importanti – bil-bidu ta’ l-iskambju ta’ l-emissjonijiet, id-dħul fis-seħħ tal-Protokoll ta’ Kyoto u t-tnedija tat-Tieni Fażi tal-Programm Ewropew għall-Bdil fil-Klima (ECCP). Is-sena kkonkludiet bil-Konferenza ta' Montreal li tat momentum ġdid lill-azzjoni globali. L-Iskema ta’ Skambju ta’ l-Emissjonijiet (ETS) ta’ l-UE – l-ikbar waħda fid-dinja – bdiet taħdem. L-għoti ta’ prezz lill-emissjonijiet tal-karbonju iħeġġeġ bdil fl-imġiba ta’ l-investiment minn 11,500 industrija li tipproduċi l-emissjonijiet u se jipprovdi triq effettiva f’termini ta’ nfiq biex jitnaqqsu l-emissjonijiet. Bil-konferma tal-Kunsill li t-temperaturi globali fil-ġejjieni ma għandhomx ikunu iktar minn 2°C ‘il fuq mil-livelli pre-industrijali, li jimplika iktar tnaqqis ta’ emissjonijiet f’pajjiżi industrijalizzati, it-Tieni Fażi ECCP se tibda tiddefinixxi l-politika fis-settur tad-djar, dak industrijali u dak kummerċjali kif ukoll is-settur tat-trasport kif ukoll lejn politika ta’ adattament. Il-Kummissjoni marret pass ieħor ‘il quddiem billi rrakkomandat li l-emissjonijiet mill-avjazzjoni għandhom jiġu inklużi fl-ETS ta’ l-UE. [10] Aktar kmieni fis-sena, il-Kummissjoni stabbiliet il-mod kif se jitmexxa d-dibattitu internazzjonali dwar l-azzjoni post-2012 permezz tal-Komunikazzjoni “ Winning the battle against climate change ”[11] (Nirbħu l-ġlieda kontra l-bdil fil-klima) u l-prijoritajiet kienu: it-twessigħ tal-parteċipazzjoni tal-pajjiżi żviluppati u dawk li qed jiżviluppaw li bħalissa jaqgħu barra mill-Protokoll ta’ Kyoto, l-inklużjoni ta’ iktar oqsma ta’ politika, l-istimolu ta’ l-iżvilupp u l-użu ta’ teknoloġiji b’emissjonijiet baxxi, l-użu ta’ strumenti flessibbli bbażati fuq is-suq, u l-inklużjoni ta’ politika ta’ adattazzjoni. Il-Konferenza tan-Nazzjonijiet Uniti f’Montreal dwar il-Bdil fil-Klima tat spinta ġdida lill-azzjoni globali fejn tidħol il-klima. Din għalqet bl-adozzjoni ta’ 'il fuq minn 40 deċiżjoni li se jsaħħu l-isforzi biex jiġi miġġieled il-bdil fil-klima, fosthom: - L-adozzjoni tal-ktieb tar-regoli tal-Protokoll ta’ Kyoto (l-akkordi ta’ Marrakexx) u reġim ta’ konformità, bit-twaqqif tar-regoli u l-proċeduri meħtieġa biex dan jaħdem sewwa - It-tnedija tal-mekkaniżmu ta’ l-Implimentazzjoni Konġunta u t-tisħiħ tal-Mekkaniżmu ta’ Żvilupp Nadif (CDM), flimkien ma’ finanzjament għall-istituzzjonijiet CDM. Dan għandu jippermetti lill-kumpaniji ta’ l-UE jinvestu f’teknoloġiji nodfa f’pajjiżi li qed jiżviluppaw sabiex huma jingħataw kreditu ta’ emissjonijiet u jfisser li l-investiment fit-teknoloġiji nodfa se jibqa’ siewi - L-adozzjoni ta’ programm ta’ ħidma ta’ ħames snin sabiex nadattaw għall-effetti inevitabbli tal-bdil fil-klima - Qbil ma’ pajjiżi li mhumiex partijiet tal-protokoll ta’ Kyoto sabiex jiġu diskussi azzjonijiet fit-tul. Il-Kummissjoni ppubblikat ukoll Pjan ta' Azzjoni dwar il-Bijomassa sabiex tħaffef l-iżvilupp ta' l-enerġija mill-bijomassa, tnaqqas l-emissjonijiet u tistimola l-ekonomiji taż-żoni rurali. Sejbiet Ġodda Bil-miżuri ppjanati u l-użu tal-mekkaniżmi ta' Kyoto, l-UE se jirnexxielha tilħaq il-mira ta' Kyoto u se tnaqqas l-emissjonijiet tagħha b’9.4% anqas mis-sena ta' bażi sal-2010[12]. L-emissjonijiet ta’ gassijiet b’effett ta’ serra mill-UE-25 żdiedu b’1.5% mill-2002 għall-2003 L-iktar dejta riċenti dwar l-emissjonijiet ta’ l-UE-15 turi tnaqqis ta’ 1.7% biss mill-1990[13]. - Jidher li l-2005 kienet l-aktar sena sħuna rreġistrata globalment[14] li kienet il-kawża li biha l-ekosistemi terrestri Ewropej saru produtturi netti tad-CO2[15] - Il-bdil fit-temperatura, it-temp estrem u l-bdil fl-użu ta’ l-art qed jikkawżaw ir-rilaxx tal-gassijiet b’effett ta’ serra mill-ħamrija. It-tnaqqis ta’ 15% fil-kontenut tal-karbonju f’xi ħamrija tal-wiċċ tar-Renju Unit f’dawn l-aħħar 25 sena, li l-biċċa l-kbira minnu huwa maħsub li kien rilaxxat bħala CO2, kien ixejjen it-tnaqqis kollu li sar fl-emissjonijiet tal-karbonju li rriżultaw minn attivitajiet tal-bniedem mill-1990[16]. - It-tkessiħ atmosferiku kkawżat minn tniġġis minn materja f’partiċelli ħeba l-effett sħiħ ta’ sħana tal-gassijiet b’effett ta’ serra, iżda dan għandu jonqos hekk kif titjieb il-kwalità ta’ l-arja[17]. - Il- Green Paper dwar l-Effiċjenza ta’ l-Enerġija[18] identifikat iffrankar ta’ 20% ta’ enerġija sal-2020 li jnaqqas l-istima ta’ l-ispejjeż ta' l-UE għall-enerġija b'€60 biljun kull sena u jnaqqas l-emissjonijiet tal-gassijiet b’effett ta’ serra u d-dipendenza fuq l-importazzjonijiet ta’ l-enerġija - L-investiment ta' kapital ta' riskju fit-teknoloġija ta' enerġija nadifa żdied b'150% bejn l-2000 u l-2004. Is-suq ta’ l-enerġija rinovabbli jista’ jkun jiswa €1.4 triljun sa l-2020[19]. Il-prospetti għall-2006 - L-UE se jkollha rwol attiv fid-djalogu post-Montreal dwar azzjoni fit-tul, li se jinkludi grupp ta' ħidma ġdid fuq l-impenji post-2012 tal-pajjiżi li qed jiżviluppaw u r-reviżjoni tal-Protokoll ta' Kyoto - Kif previst fid-Direttiva ta’ l-2003, l-ETS ta’ l-UE se tiġi riveduta sa nofs Ġunju. Iż-żieda ta’ setturi ġodda u gassijiet ġodda b’effett ta’ serra se titqies, bi proposta leġiżlattiva dwar l-avjazzjoni[20]. - L-UE se tkompli bl-isforzi internazzjonali tagħha biex tmexxi ‘l quddiem il-proċess ta’ Kyoto b’mod li jinkludi parteċipazzjoni usa’ mill-emittenti ewlenin kollha, inklużi l-Istati Uniti, iċ-Ċina u l-Indja - Il-Kummissjoni se tressaq Pjan ta' Azzjoni dwar l-Effiċjenza ta' l-Enerġija sabiex tgħin fit-tnaqqis tad-dipendenza tagħna fuq l-enerġija, jagħti spinta lit-tkabbir, u jiġġieled il-bdil fil-klima. - Il-Kummissjoni se tippubblika Komunikazzjonijiet dwar it-Teknoloġiji Nodfa tal-Faħam, biex tistimola l-iżvilupp teknoloġiku, u Strateġija għall-Bijofjuwils ta' l-UE li tipproponi politika lil hinn mill-2010. - Taħt l-ECCP II, l-attenzjoni lejn l-adattazzjoni se tiżdied. 2.2. Il-Bijodiversità u l-ekosistemi Il-punti ewlenin Il- Millennium Ecosystem Assessment (MEA) tan-Nazzjonijiet Uniti kkonkluda li “jeħtieġ li jsir sforz bla preċedent sabiex sal-2010 jkun hemm tnaqqis sinifikanti fir-rata ta' telf fil-bijodiversità fil-livelli kollha"[21]. L-ekosistemi jipprovdu servizzi ekoloġiċi, essenzjali għall-kwalità tal-ħajja u l-prosperità ekonomika. F’Marzu, il-Kunsill Ewropew saħaq dwar il-ħtieġa għall-integrazzjoni tal-politika “meta wieħed iqis l-importanza tal-bijodiversità f'ċerti setturi ekonomiċi". Il-Kummissjoni integrat il-bijodiversità fl-istrateġiji tematiċi (ST), partikolarment: - l- ST dwar l-Ambjent Marittimu timmira li tħares il-bażi tar-riżorsi li fuqha jiddependu l-attivitajiet ekonomiċi u soċjali - l- ST dwar it-Tniġġis ta ’ l-Arja se tnaqqas tnejn mill-pressjonijiet ewlenin fuq il-bijodiversità – l-aċidifikazzjoni u l-ewtrofikazzjoni Il-ħidma lejn it-tlestija tan-netwerk Natura 2000 avvanzat sewwa. Il-ħarsien tal-bijodiversità ġie integrat iżjed fil-Politika Agrikola Komuni partikolarment permezz tal-linji gwida strateġiċi Komunitarji għall-iżvilupp rurali[22] u l-adozzjoni tar-Regolament għall-Iżvilupp Rurali[23] li jipprovdi opportunitajiet ta' finanzjament għal attivitajiet ta' benefiċċju marbuta ma' l-agrikoltura u l-koltivazzjoni tal-foresti u, fuq skala internazzjonali, l-UE ħaffet l-integrazzjoni ta’ kwistjonijiet marbuta mal-bijodiversità fil-programmi ta’ għajnuna tagħha u ħadmet b’suċċess għal azzjoni multilaterali, partikolarment il-Konvenzjoni dwar il-Bijodiversità (KBD). Sejbiet Ġodda [24] - Ħafna speċijiet Ewropej għadhom fil-periklu – per eżempju, 42% tal-mammali indiġeni, 15% ta’ l-għasafar, u 52% tal-ħut ta’ l-ilma ħelu[25] - In-nuqqas ta’ attenzjoni lejn ir-rabtiet bejn il-bijodiversità u l-iżvilupp ekonomiku se jipperikola l-ilħuq ta’ l-Għanijiet ta’ Żvilupp tal-Millennju. - Il-biċċa l-kbira tas-servizzi ta' l-ekosistemi marru lura f'dawn l-aħħar 15-il sena, bħall-industrija tas-sajd marittimu, il-produzzjoni ta' l-injam jew il-purifikazzjoni ta' l-ilma Il-prospetti għall-2006 - Il-Kummissjoni se tifforma strateġija tematika għall-Ħarsien tal-Ħamrija - Komunikazzjoni dwar il-Bijodiversità se tidentifika l-isfidi ewlenin u l-prijoritajiet sal-2010 u lil hinn, inkluż l-aħjar użu tal-benefiċċji lill-bijodiversità taħt il-politika eżistenti - In-netwerk Natura 2000 se jitlesta għall-UE-25 u se jkun estiż għall-ambjent marittimu - F’Marzu, it-8 Konferenza tal-Partijiet għall-KBD se taħdem fuq netwerk globali ta’ żoni mħarsa fiż-żoni marittimi, fuq negozjati ulterjuri għal reġim internazzjonali ta’ Qsim ta’ l-Aċċess u l-Benefiċċji, u fuq implimentazzjoni aħjar - Il-Kummissjoni se tniedi kampanja ta’ promozzjoni mifruxa ma’ l-UE kollha biex iżżid l-għarfien dwar il-benefiċċji ta’ ikel organiku, taħt il-pjan ta’ Azzoni Ewropew għall-Ikel u l-Biedja Organiċi[26] 2.3. L-Ambjent u s-Saħħa Il-punti ewlenin It-tniġġis ambjentali jimponi spejjeż kbar fuq l-Ewropa u l-biċċa l-kbira tagħhom minħabba impatti fuq is-saħħa. Il-proposta REACH se tagħti benefiċċji sostanzjali f’termini ta’ saħħa u ambjent, filwaqt li tissalvagwardja l-kompetittività ta' l-industrija ta' l-UE. Se tissostitwixxi 40 att legali eżistenti u se toħloq sistema waħda għas-sustanzi kimiċi kollha. Sar progress importanti fuq REACH. Il-proposta għaddiet mill-ewwel qari fil-Parlament Ewropew u l-Kunsill laħaq qbil politiku. Żewġ strateġiji - fuq it-tniġġis ta' l-arja u l-merkurju - identifikaw spejjeż oħra marbuta ma' l-ambjent u s-saħħa u jiddeskrivu miżuri kif jistgħu inaqqsuhom. Kien hemm ħidma kontinwa fuq il-Pjan ta’ Azzjoni dwar l-Ambjent u s-Saħħa. L- ST dwar it-Tniġġis ta ’ l-Arja [27] sabet li, sas-sena 2020, mingħajr azzjoni politika ulterjuri, l-ispiża tal-ħsara lis-saħħa minħabba t-tniġġis ta’ l-arja tkun ta’ €189-609 biljun kull sena. Il-proposta tal-Kummissjoni tnaqqas dawn l-ispejjeż b’madwar €42-135 biljun kull sena sal-2020, sabiex b’hekk tipprevjeni 60,000 mewta prematura iktar milli huma evitati bil-miżuri eżistenti. Il-Kunsill approva Strateġija għall-Merkurju [28] li tiffoka fuq il-limitazzjoni tar-rilaxxi tal-merkurju fl-ambjent u t-tnaqqis tal-ħsara lis-saħħa. L-istrateġija tinkludi proposta biex ikunu pprojbiti l-esportazzjonijiet tal-merkurju mill-UE sal-2011 u azzjonijiet biex l-istokk żejjed tal-merkurju jitwaqqaf milli jerġa’ jidħol fis-suq. Il-ħidma politika tal-Kummissjoni tiffoka fuq l-iżvilupp ta’ metodoloġiji ta’ evalwazzjoni tar-riskju integrati għall-impatti ambjentali fuq is-saħħa sabiex jiġi identifikat kif, jew fejn, tkun benefiċċjali azzjoni ulterjuri. L-implimentazzjoni ta’ l-azzjonijiet ta’ riċerka tal- Pjan ta ’ Azzjoni dwar l-Ambjent u s-Saħħa [29] ffukat fuq proġetti multidixxiplinarji ta’ riċerka fuq l-impatti ta’ fatturi li jagħmlu pressjoni fuq is-saħħa (eż. il-metalli). Intlaħaq ftehim fit-tieni qari mill-Parlament Ewropew fuq Direttiva riveduta dwar il-ħlas għall-użu tat-toroq, li tiddeskrivi kemm huma xierqa l-istrumenti bbażati fuq is-suq, u ġie permess il-ħlas għall-użu tat-toroq minn trakkijiet skond l-emissjonijiet tagħhom u skond il-ħin. Għall-ewwel darba, Deċiżjoni stipulat il-limiti ta’ l-istorbju għall-vettturi li jimxu fuq il-binarji sabiex tnaqqas progressivament l-istorbju mit-trasport bil-binarji. Sejbiet Ġodda - It-tniġġis ta’ l-arja bħalissa jnaqqas l-aspettattiva medja ta’ ħajja ta’ l-Ewropej b’9 sa 24 xahar. Nuqqas ta’ azzjoni ta’ politika addizzjonali jirriżulta fi ħsara lil madwar miljun km2 ta’ ilma ħelu, foresti, ħamrija u ħabitats oħrajn bix-xita aċiduża u l-ewtrofikazzjoni sal-2020 - Fl-aħħar għaxar snin l-UE-15 rat tkabbir sinifikanti fil-produzzjoni ta’ kimiċi tossiċi u moviment lejn sustanzi iktar perikoluzi Il-prospetti għall-2006 - It-tieni qari u l-adozzjoni finali ta' REACH hija skedata, u dawn għandhom iwasslu għad-dħul fis-seħħ tagħha fl-2007. - Il-Kummissjoni se tipproponi leġiżlazzjoni li tirrevedi d-Direttiva dwar il-Limiti Nazzjonali ta’ Emissjonijiet, li tmexxi ‘l quddiem l-ST dwar it-Tniġġis ta’ l-Arja u tiffissa miri għall-erba’ sustanzi li jniġġsu ewlenin - L-ST dwar l-Ambjent Urban se tfittex li tnaqqas l-impatti fuq is-saħħa - partikolarment bil-koordinament ta' politika urbana differenti u bit-tixrid u l-implimentazzjoni ta' prassi tajba għall-ġestjoni urbana - Se jiġi żviluppat pjan ta’ implimentazzjoni għas-Sistema ta’ Tagħrif dwar l-Ambjent u s-Saħħa. Il-protokoll għall-Bijomonitoraġġ Uman se jiġi ffinalizzat u ttestjat, u dan għandu jwassal għal għarfien aħjar dwar l-esponiment u risponsi ta' politika aħjar - Il-Kummissjoni se tipproponi strateġija tematika dwar l-użu sostenibbli tal-pestiċidi sabiex jitnaqqsu r-riskji għas-saħħa tal-bniedem u għall-ambjent filwaqt li jitħarsu kif xieraq l-uċuħ argrikoli - Il-Kummissjoni se tissottometti proposti leġiżlattivi sabiex tippromwovi l-istrateġija għall-merkurju 2.4 Użu tar-Riżorsi Il-punti ewlenin L-ekonomija ta’ l-UE tikkonsma livell relattivament għoli ta’ riżorsi: l-intensità materjali tagħha hija d-doppju ta’ dik tal-Ġappun. Dan iwassal għal dipendenza fuq l-importazzjonijiet ta’ bosta riżorsi u joħloq problemi ambjentali barra mill-UE. L-għanijiet ta’ Liżbona jistgħu jintlaħqu u nkunu nistgħu niffaċċjaw ir-responsabbiltajiet u l-impenji globali tagħna jekk nindirizzaw dawk il-kwistjonijiet. L-istrateġija tematika dwar l-Użu Sostenibbli tar-riżorsi naturali tipprovdi qafas fuq tul ta’ żmien medju li jiddefinixxi l-azzjoni għat-tnaqqis ta' l-impatti ambjentali mill-użu tar-riżorsi. Dan għandu jippermetti wkoll it-titjib tal-produttività u ż-żieda fil-kompetittività tal-kumpaniji ta’ l-UE filwaqt li jinżamm livell taħt il-limitu ta’ sfruttament eċċessiv tar-riżorsi li jiġġeddu. L-istrateġija tematika dwar il-Prevenzjoni u r-riċiklaġġ ta ’ l-iskart timmira li tagħmel lill-Ewropa soċjetà li tirriċikla – billi tfittex li tevita l-iskart u tuża l-iskart bħala riżors. Filwaqt li tippreserva l-ġerarkija ta’ għażliet għall-ġestjoni ta’ l-iskart, din tipproponi li d-Direttiva Qafas dwar l-Ilma tiġi riveduta sabiex jiddaħħal il-kunċett ta’ċiklu tal-ħajja u tobbliga lill-Istati Membri li jiżviluppaw programmi ta' prevenzjoni ta' l-iskart. L-iffissar ta’ standards ta’ riċiklaġġ għandu jtejjeb it-tħaddim ta’ suq intern fir-riċiklaġġ li kull ma jmur qed jikber, u li bħalissa għandu valur ta’ €95 biljun. Fuq in-naħa tad-domanda, l-UE qed tippromwovi b’mod attiv ix- Xiri Pubbliku Favur l-Ambjent (GPP - Green Public Procurement ) Manwal ippubblikat bil-lingwi kollha ta’ l-UE jagħti pariri prattiċi lill-awtoritajiet pubbliċi dwar il-GPP inkluż ix-xiri ta’ teknoloġiji ambjentali ġodda. Il-Kummissjoni adottat Direttiva li tirrikjedi lill-entitajiet pubbliċi li jonfqu kwart mill-baġit annwali tagħhom allokat għax-xiri ta’ vetturi kbar fuq vetturi li ma jagħmlux ħsara lill-ambjent[30]. Pjattaforma Ewropea fuq l-Evalwazzjoni taċ-Ċiklu tal-Ħajja tnediet fil-Ħarifa bil-għan li tgħin lin-negozji u fit-tfassil tal-politika fl-Ewropa. Fuq livell internazzjonali, il-Politika ta’ Żvilupp ġdida ta’ l-UE tinkludi l-ambjent u l-ġestjoni sostenibbli tar-riżorsi naturali bħala tema ta’ azzjoni għal attivitajiet ta’ kooperazzjoni u ssejjaħ għal użu sistematiku ta’ l-Ewalwazzjoni Ambjentali Strateġika[31]. L-azzjonijiet internazzjonali tal-Komunità li għandhom l-għan li jilħqu l-Għanijiet ta’ Żvilupp tal-Milennju ġew stabbiliti fil-Komunikazzjoni ta’ Koerenza[32]. Sejbiet Ġodda - L-UE għamlet progress sostanzjali fit-titjib ta’ l-effiċjenza fl-użu tal-materjali u ta’ l-enerġija, iżda għad fadal lok sinifikanti għal iktar titjib. Dan huwa partikolarment il-każ fl-10 Stati Membri l-ġodda permezz ta’, per eżempju, it-trasferiment tat-teknoloġija[33]. - L-estrazzjoni tar-riżorsi fl-Ewropa naqset, filwaqt li l-importazzjoni ta’ xi riżorsi żdiedet bir-riżultat ta’ pressjonijiet ambjentali ogħla f’reġjuni oħrajn tad-dinja[34]. - Il-Marka Ekoloġika ta’ l-Ewropa ( Ecological Footprint) hija d-doppju tad-daqs ta’ l-Ewropa. L-Ewropej jużaw ‘medja’ ta’ 4.9 ettaru kull persuna, meta hemm disponibbli biss 1.8. It-tkabbir annwali tal-marka ta' l-UE-25 mill-1990 ‘l hawn kien ta’ 3%[35]. - 7 Stati Membri – l-Awstrija, id-Danimarka, il-Finlandja, il-Ġermanja, l-Olanda, l-Iżvezja u r-Renju Unit – jużaw il-GPP b’mod sinifikanti. Prospetti għall-2006 - Il-Kummissjoni se tfassal pjan ta’ azzjoni għall-promozzjoni ta’ l-iżvilupp u l-konsum sostenibbli, li se jinkludi inizjattivi globali, l-iżvilupp ta’ strumenti bħall-politika tar-riżorsi u l-iskart, politika integrata tal-prodotti, skemi ta’ ġestjoni ambjentali u politika ta’ innovazzjoni. - L-emendi lir-regolamenti dwar l-EMAS u l- Eco-label se jiġu proposti sabiex jiġu mmassimizzati l-benefiċċji ambjentali u l-prattiċità. Il-ħidma fuq l-identifikazzjoni tal-prodotti bl-akbar potenzjal għat-titjib ambjentali se tkompli, u qed timmira għal riżultati fl-2007. - Il-Kummissjoni se tiffinalizza l-manwal għall-integrazzjoni ta’ l-ambjent fil-kooperazzjoni internazzjonali fil-qasam ta’ l-iżvilupp. KONKLUŻJONIJIET Ir-reviżjoni ta’ din is-sena tenfasizza r-rabtiet qawwija bejn l-ekonomija u l-ambjent. L-isfruttament tas-sinerġiji bejniethom huwa essenzjali sabiex ikunu mmassimizzati kemm il-benessri kif ukoll it-tkabbir ekonomiku. Iċ-ċittadini ta’ l-UE huma konxji ħafna minn dan – huma jqisu li l-ħarsien ta’ l-ambjent huwa importanti daqs il-promozzjoni tat-tkabbir ekonomiku [36] . Dan huwa rifless fl-azzjonijiet promossi mill-Istrateġija għall-Iżvilupp Sostenibbli u dawk taħt l-aġenda ta’ Liżbona Il-Kummissjoni fasslet il-miżuri ta’ politika ambjentali biex jagħtu spinta lit-tkabbir ekonomiku u l-impjiegi, inaqqsu l-kompromessi u jippromwovu soluzzjonijiet fejn jirbaħ kulħadd. Minħabba li l-politika ambjentali hija responsabbiltà komuni, jeħtieġ li l-Istati Membri jimpenjaw ruħhom fuq l-istess triq. Sforz kbir lejn dan huwa l-adozzjoni u t-tħejjija ta' l-Istrateġiji Tematiċi. It-tlestija tas-sett ta’ strateġiji u l-bidu ta’ l-implimentazzjoni tagħhom se jkunu prijorità fl-2006. Wara s-suċċess ta’ Montreal, l-azzjoni wara l-2012 fuq il-bdil tal-klima se tirrikjedi determinazzjoni qawwija kemm biex jitnaqqsu l-emissjonijiet kif ukoll biex tipparteċipa fil-proċess internazzjonali. Ir-rebħ tal-battalja jirrikjedi parteċipazzjoni usa’ mill-pajjiżi u s-setturi, l-iżvilupp ta’ teknoloġiji li jutilizzaw inqas karbonju, u l-użu kontinwu u usa’ ta' strumenti bbażati fuq is-suq. Il-ħarsien tal-bijodiversità hija waħda mill-aktar sfidi urġenti. Jeħtieġ li kemm l-integrazzjoni tal-politika kif ukoll l-għarfien jittejbu iktar. Il-bijodiversità, għalhekk, se tkun it-tema prinċipali tal- Green Week fl-2006 u l-komunikazzjoni dwar il-bijodiversità se tipproponi roadmap ambizzjuża għall-progress. It-titjib ta’ l-implimentazzjoni ta’ l-inizjattivi ta' politika għandu jnaqqas l-ispejjeż bla bżonn lis-soċjetà li jiġu min-nuqqas ta' azzjoni dwar kwistjonijiet ambjentali u jnaqqas id-distorsjoni tas-suq intern mit-trattament differenti ta' kumpanji madwar l-UE. Dan se jkun akkumpanjat mill-isforzi kontinwi biex tiġi adattata l-leġiżlazzjoni u l-politika biex l-isfidi l-ġodda jkunu jistgħu jiġu ffaċċjati bl-akbar effiċjenza. Pressjonijiet ovvji fuq ir-riżorsi naturali fl-2005 jirriflettu t-tendenzi insostenibbli ta’ produzzjoni u konsum fl-UE. Minkejja li sar xi progress, il-pass tal-bdil għadu mhux mgħaġġel biżżejjed. Dawn il-pressjonijiet fuq ir-riżorsi huma ta' natura globali, l-istess bħalma huma l-bdil fil-klima u t-telf tal-bijodiversità. L-istess bħalma għamlet fl-2005, l-UE għandha turi t-triq f’darha kif ukoll toffri għajnuna lis-sħab internazzjonali. Iċ-ċittadini Ewropej għandhom l-ambjent għal qalbhom u jaħsbu li dan huwa qasam fejn l-UE tagħti, u għandha tagħti, valur miżjud f'darha, fi ħdan il-ġirien immedjati tagħha, u globalment. Għaldaqstant, li wieħed juri li l-ħarsien ta’ l-ambjent jista’ jmur id f’id mat-tkabbir ekonomiku u l-inklużjoni soċjali huwa mod eċċellenti kif jiġi ġġenerat iktar entużjażmu għall-proġett Ewropew. [1] COM (2005) 658 finali. [2] Ir-Rapport Annwali tal-Kummissjoni Ewropea għall-2006 dwar it-Tkabbir u l-Impjiegi. [3] Dokument ta' Ħidma ta' l-Istaff SEC(2006) xxx jinkludi statistika u jiġbor fil-qosor il-partijiet ambjentali tal-programmi nazzjonali ta’ riforma ta’ l-Istati Membri. [4] http://reports.eea.eu.int/ [5] Il-Linja ta’ Gwida Numru 11 tinkludi r-riforma ta’ sussidji li jagħmlu ħsara lill-ambjent u miżuri għall-bdil fil-klima. [6] SEC(2005) 1530. [7] COM(2005)121 finali. [8] The Benefits of Greener Business : Cambridge Econometrics & AEAT, 4/2003. [9] COM(2005)535 finali. [10] COM(2005)459 finali. [11] COM(2005)35 finali. [12] AAE 2005. [13] Ara wkoll: Il-proġett EPICA, Spahni et. al, Science, 310, 1317, tal-25/11/2005. [14] NASA. [15] CARBOEUROPE Integrated Project, Ph. Ciais et al, Nature 03972, 23/06/2005. [16] Bellamy et al, 2005 . Nature, 437, 245-248. [17] JRC: Aerosols Climate and Policy EUR 21391 EN. [18] COM(2005) 265 finali. [19] www.thecarbontrust.co.uk [20] COM(2005)531 finali. [21] Ecosystems and Human Well Being , Biodiversity Synthesis. MEA, 2005. [22] COM(2005) 304 finali. [23] ĠU L 277, 21.10.2005, p.1. [24] MEA, sakemm mhux imsemmi mod ieħor. [25] AAE. [26] COM(2004)415 finali. [27] COM(2005) 446 finali. [28] COM(2005) 20 finali. [29] COM(2004) 416 finali. [30] COM(2005) 634 finali. [31] COM(2005) 311 finali. [32] COM(2005) 134 finali. [33] SOE, AAE, 2005. [34] AAE 2005. [35] The Global Footprint Network and WWF's Report " Europe 2005: The Ecological Footprint ". [36] Eurobarometer 215/2004.